Í dag föstudaginn 24. ágúst kl. 12:00 mun Þórarinn Hannesson flytja frumsamin lög við ljóð eftir norðlensk skáld . Má þar nefna ljóð eftir Davíð Stefánsson , Ólöfu frá Hlöðum , Hjört Pálsson , Jón frá Ljárskógum , Sverrir Pál Erlendsson , Láru Stefánsdóttur og fleiri . Þórarinn Hannesson hefur verið að vasast í tónlist í 40 ár og af því tilefni ætlar hann að halda 40 tónleika á þessu ári . Tónleikarnir á Amtsbókasafninu verða númer 24 . Tónlistarferillinn hófst þegar trommusett var keypt fyrir fermingarpeninga og hljómsveitin Brestur var stofnuð , hún var skólahljómsveit Barnaskóla Bíldudals 1978 – 1979 . Síðan hefur Þórarinn starfað með hljómsveitum og sönghópum á Bíldudal , í Reykholti og Siglufirði . Fyrir um 30 árum fór hann að semja eigin lög og texta og koma fram sem söngvaskáld , hefur hann gert mikið af því á síðari árum . Þórarinn er íþróttakennari að mennt og kennir við Menntaskólann á Tröllaskaga , auk þess sem hann fæst við þjálfun , skriftir og fleira smálegt . Hann stofnaði Ljóðasetur Íslands á Siglufirði árið 2011 og er forstöðumaður þess , þar kemur hann reglulega fram með gítarinn . Hann hefur sent frá sér 5 ljóðabækur og 5 geislaplötur með frumsömdu efni . Ókeypis verður inn á tónleikana . Verið hjartanlega velkomin !